Document ID: /roh_data/filtered/Bilingualer_Corpus4.jsonl.gz/1363

La regenza s'engascha per la constituziun e per la domiciliaziun dal center da perscrutaziun per nanomedischina CSEM a Landquart

Il chantun Grischun sustegna la domiciliaziun definitiva e la constituziun d'in center da perscrutaziun per nanomedischina a Landquart. Quai è il center svizzer d'electronica e da microtecnologia SA (CSEM). Sin fundament da la lescha per promover il svilup economic en il chantun Grischun ha la regenza garantì contribuziuns da promoziun al CSEM.

Il CSEM cun sedia a Neuchâtel è vegnì fundà l'onn 1984. D'in institut da perscrutaziun da l'industria d'uras è el sa transfurmà en ina cumbinaziun da perscrutaziun e da svilup ed ha obtegnì renum internaziunal, cunzunt per la transmissiun da savida or da la perscrutaziun da basa en la realisaziun industriala.

Il center da perscrutaziun ch'è vegnì planisà dal CSEM e che vegn a s'occupar en spezial da la nanomedischina, duai vegnir domicilià definitivamain a Landquart, suenter che la fasa da test è terminada cun success. Igl è previs ch'il center da perscrutaziun survegnia ulteriuras prestaziuns da sustegn dal maun public a partir da l'onn 2012 er suenter la fasa da constituziun. La regenza parta dal fatg che la domiciliaziun definitiva dal center da perscrutaziun vegnia ad avair in grond niz per l'entira Val dal Rain alpin e per l'entira regiun. Ultra da porscher 35 fin 45 plazzas da lavur fitg qualifitgadas per la perscrutaziun en il center, vegnan qua er instruidas spezialistas e spezialists per l'industria regiunala, ed i vegn sviluppada ina nova auta tecnologia directamain al lieu. Plinavant augmenta il renum internaziunal dal CSEM la schanza ch'i vegnian a sa domiciliar ulteriuras firmas d'auta tecnologia en la regiun. Il center vegn sustegnì er da la regenza dal principadi da Liechtenstein.

La realisaziun da la NGF en il Grischun entra en vigur sco planisà il cumenzament da l'onn 2008

Perquai ch'il cussegl federal metta en vigur per il 1. da schaner 2008 tut ils relaschs che stattan en connex cun la nova concepziun da la gulivaziun da finanzas e da la repartiziun da las incumbensas (NGF), po la NGF vegnir introducida e realisada er en il chantun Grischun tenor plan e confurm a las reglas. La regenza grischuna ha perquai concludì da metter en vigur per il 1. da schaner 2008 la lescha generala per realisar la NGF en il Grischun ch'il cussegl grond ha approvà ils 18 d'avrigl 2007. Il termin da referendum è scadì il 1. d'avust 2007 senza ch'i saja vegnì fatg in tal.

En connex cun la realisaziun da la NGF en il chantun Grischun ha la regenza ultra da quai revedì u redigì da nov sis ordinaziuns. Da nov èn vegnidas relaschadas l'ordinaziun per promover l'integraziun da persunas creschidas cun impediments sco er l'ordinaziun davart la scolaziun speziala. Revedidas èn vegnidas las disposiziuns executivas tar la lescha chantunala davart las prestaziuns supplementaras, las disposiziuns executivas tar la lescha davart la construcziun d'abitaziuns socialas e la meglieraziun da las relaziuns d'abitar en il territori da muntogna, l'ordinaziun davart las vias dal chantun Grischun sco er l'ordinaziun davart il traffic public.

La NGF è la refurma federalistica la pli gronda dapi ch'il stadi federal exista. La gulivaziun da finanzas vegn rinforzada e differentas incumbensas tranter la confederaziun ed ils chantuns vegnan detretschadas. Il chantun grischun survegn cleramain dapli meds finanzials che n'èn betg liads vi d'intents specifics ed uschia er dapli libertad d'agir.

Tschernì il cussegl da la fundaziun grischuna per innovaziun, svilup e perscrutaziun

Sco commembras e sco commembers dal cussegl da fundaziun da la fundaziun grischuna per innovaziun, svilup e perscrutaziun ha la regenza elegì prof. dr. Roman Boutellier, Oberegg, Bettina Plattner-Gerber, Zuoz, prof. dr. Peter Rieder, Greifensee, dr. Johannes Randegger, Bettingen, sco er dr. Ruedi Minsch, Tumein. Sco president dal cussegl da fundaziun è vegnì nominà prof. Boutellier. El è professer per tecnologia ed innovaziun al departement of management, technology and economics da la scola politecnica federala (SPF) da Turitg. La fundaziun ch'è dotada cun 30 milliuns francs dals retgavs extraordinaris da la banca chantunala grischuna vegn a cumenzar cun sia activitad il schaner 2008. La finamira da la fundaziun è quella da rinforzar e da sviluppar vinavant il Grischun sco lieu economic, sco lieu da scolaziun e sco lieu da perscrutaziun, e quai ensemen cun interpresas da l'economia e cun autras instituziuns.

La regenza gratulescha a las participantas ed als participants dals campiunadis mundials da mastergns en il Giapun

La regenza grischuna ha gratulà als trais participants dal Grischun per lur success als 39avels campiunadis mundials da mastergns 2007 en il Giapun. Sco tschentaplattas ha Mirko Tschenett da Müstair gudagnà ina medaglia d'aur. Il predicat "excellent" han survegnì Marco Petschen, Trun, sco vernischader d'autos, sco er Diego Poltera, Tinizong, sco fresader CNC. En las gratulaziuns renviescha la regenza a questas prestaziuns excellentas che fan resortir il sistem dual da la furmaziun professiunala e ch'èn da gronda impurtanza per l'economia. Che er ina scola pitschna ademplescha las pretensiuns ad ina scolaziun moderna, cumprova il resultat grondius da Mirko Tschenett che ha frequentà la scola industriala Val Müstair da l'utilitad publica da la Val Müstair. Quai è numnadamain la scola professiunala la pli pitschna da la Svizra.

La lescha davart la furmaziun professiunala e davart purschidas da furmaziun cuntinuanta vegn messa en vigur per il cumenzament da l'onn nov

La lescha chantunala davart la furmaziun professiunala e davart purschidas da furmaziun cuntinuanta vegn messa en vigur per il 1. da schaner 2008. Quai ha concludì la regenza grischuna. Il cussegl grond aveva approvà la lescha ils 17 d'avrigl 2007. Il termin per il referendum facultativ è scadì il 1. d'avust 2007 senza ch'i saja vegnì fatg in tal. Cun questa lescha vegn realisada sin plaun chantunal la nova legislaziun federala davart la furmaziun professiunala. Quest relasch serva dentant er a realisar la nova concepziun da la gulivaziun da finanzas e da la repartiziun da las incumbensas (NGF).

Relaschà in'ordinaziun tar la lescha federala davart ils profils dal DNA

La regenza grischuna ha relaschà in'ordinaziun tar la lescha federala davart ils profils dal DNA. Quella entra en vigur il 1. da schaner 2008. Quai è necessari pervia da la lescha federala davart l'utilisaziun dals profils dal DNA en la procedura penala e per identifitgar persunas nunenconuschentas u sparidas ch'è entrada en vigur il 1. da schaner 2005. En l'ordinaziun vegn determinà d'ina vart il post chantunal che annunzia, cur che profils ston vegnir stizzads. Questa incumbensa surpiglian ils servetschs per la tecnica criminala da la polizia chantunala dal Grischun. Da l'autra vart vegnan determinads ils posts responsabels e las autoritads che mainan las proceduras e che ston annunziar al post central, cur ch'ils profils correspundents ston vegnir stizzads.

Relaschà l'ordinaziun tar la lescha introductiva tar l'intermediaziun da lavur e tar l'assicuranza cunter la dischoccupaziun

La regenza grischuna ha relaschà in'ordinaziun tar la lescha introductiva tar l'intermediaziun da lavur e tar l'assicuranza cunter la dischoccupaziun. Quella regla las cumpetenzas en il sectur da l'intermediaziun publica e privata da lavur. L'uffizi cumpetent è l'uffizi chantunal per industria, mastergn e lavur. Il medem mument ha la regenza relaschà in nov reglament per la cassa da dischoccupaziun. Il reglament e l'ordinaziun entran en vigur suenter l'approvaziun tras la confederaziun.

La regenza refusa l'iniziativa parlamentara per campagnas da votaziun gistas

La regenza grischuna refusa l'iniziativa parlamentara per campagnas da votaziun gistas. Cun il project per ina "lescha federala davart la cooperaziun da las partidas a la furmaziun da l'opiniun e da la voluntad dal pievel" duai vegnir stgaffida la basa legala per introducir - avant votaziuns federalas - temps d'emissiun gratuits per reclamas politicas da partidas politicas sco er per comités d'iniziativa e per comités da referendum. Sco che la regenza explitga en sia consultaziun, è ella da l'opiniun che "fairness" en campagnas da votaziun na possia betg vegnir prescritta cun ina lescha.

Approvà la renunzia d'introducir l'iniziativa populara generala

La regenza approvescha la proposta d'ina iniziativa parlamentara da renunziar a l'introducziun da l'iniziativa populara generala. Instruments da la democrazia directa stoppian esser concepids en moda simpla e transparenta, menziunescha la regenza en sia consultaziun. Igl è sa mussà che la legislaziun executiva davart la regulaziun da la procedura tar l'iniziativa populara generala è cumplitgada, nunsurvesaivla ed uschia betg chapaivla per las burgaisas e per ils burgais. Perquai che la procedura na sa lascha betg simplifitgar en moda raschunaivla, n'è l'incumbensa constituziunala pia betg realisabla. La consequenza da quai è ch'ella duai ussa vegnir retratga.

Da vischnancas e da regiuns

- Aglomeraziun da Cuira: Las adattaziuns dal plan directiv chantunal 2000 (PDChant) che ston vegnir fatgas en ils secturs "abitadi" e "traffic" pervia dal program da l'aglomeraziun da Cuira vegnan concludidas e decleradas sco liantas per las autoritads dal chantun Grischun.

- San Vittore: Premettend che la finanziaziun totala reusseschia, vegn garantì a la vischnanca da San Vittore in credit d'agid d'investiziun senza tschains da la confederaziun dad 1'000'000 francs per la segunda etappa da l'avertura da la zona industriala da San Vittore. Il chantun paja ina contribuziun da maximalmain 168'339 francs.

- Mesauc: Premettend che la finanziaziun totala reusseschia, vegn garantì a la vischnanca da Mesauc in credit d'agid d'investiziun senza tschains da la confederaziun da 460'000 francs per construir la nova patinera artifiziala dal center sportiv San Bernardino. Il chantun paja ina contribuziun da maximalmain 77'436 francs.

- Vaz: A la vischnanca da Vaz vegn garantì in credit d'agid d'investiziun senza tschains da la confederaziun da 440'000 francs per engrondir il stgaudament da la corporaziun da chalur "Dieschen". Il chantun paja ina contribuziun da maximalmain 74'069 francs.

Contribuziuns chantunalas a differentas instituziuns

- Südostschweiz radio/TV SA: A la Südostschweiz radio/TV SA vegn garantida ina contribuziun da 326'000 francs per l'infrastructura da derasaziun da radio grischa. La premissa è che la finanziaziun totala reusseschia e che la concessiun dal departament federal per ambient, traffic, energia e communicaziun vegnia resguardada sco er ch'ils projects pertutgads vegnian approvads da l'uffizi federal da communicaziun.

- Südostschweiz newmedia SA: A la Südostschweiz NewMedia SA vegn garantida ina contribuziun chantunala unica da maximalmain 69'750 francs per realisar l'emprima fasa dal project da cooperaziun "graubuendenTV.com". Il project ch'è ina cooperaziun intermanaschiala da la tele Südostschweiz, da la Südostschweiz NewMedia SA, da Grischun vacanzas, da la scola auta da tecnica ed economia da Cuira e da la viafier retica ha l'intent da producir contribuziuns da video turisticas multimedialas per la plattafurma turistica dal Grischun sin l'internet.

- Teater da figuras Arcas, Cuira: Per ses program da l'onn 2008 survegn il teater da figuras Arcas, Cuira, ina contribuziun chantunala en l'autezza da 20'000 francs.

- Tom da funtaunas da dretg da la "lia da las diesch dretgiras": A la fundaziun da funtaunas da dretg da la societad svizra da giuristas e da giurists vegn admessa ina contribuziun da 10'000 francs per la stampa dal tom da funtaunas da dretg da la "lia da las diesch dretgiras".

Projects da vias

La regenza ha approvà totalmain 665'000 francs per construir e per sanar ils suandants trajects da vias:

- via naziunala A13: augment da la segirezza en il tunnel d'Isla Bella.

- via sursilvana da la vart dretga dal Rain: lavurs d'impressari Underhof - bifurcaziun Stussavgia

Gremi: regenza

Funtauna: rg chanzlia chantunala dal Grischun

Data: 29.11.2007